
NUMMER   20 


15.  OKTOBER  1921 


70.   AARGANG 


ET  KRISTENLIV  PAA  EN 
KUNSTNERBANE. 

Den  6.  Oktober  var  100-Aarsdagen 
for  »den  svenske  Nattergaks,  Jenny 
Linds  Fødsel.  I  den  Anledning  har 
Pastor  Vald.  Brenk  i  »Berl.  Tid.«  ristet 
hende  følgende  Minderuner: 

I  Westminster  Abbediets  storslaaede  Pantheon  i  London, 
i  »Poeternes  Hjørne«,  hvor  den  Besøgende  finder  Statuer  og 
Medailloner  af  Mænd  som  Shakespeare,  Milton,  Dickens,  Lord 
Byron  og  Håndel,  er  i  Væggen  anbragt  en  Mindetavle,  der  i 
disse  Dage  vil  samle  Verdens  Opmærksomhed  om  sig. 

Det  er  Mindesmærket  over  Jenny  Lind,  hvem  Stamtiden 
gav  det  ærefulde  Tilnavn  »den  svenske  Nattergal«. 

Over  en  laurbærkranset  Lyre  ses  i  en  Medaillon  Kunstner- 
indens rene  Kvindeprofil,  og  i  en  Cirkel  udenom  Medaillonen 
læses  Ordene:  »Jeg  véd,  at  min  Genløser  lever.« 

Jenny  Linds  Livshistorie  er  Eventyret  om  et  Menneskes 
Fart  mod  Stjernerne,  dets  Vandring  mod  Berømmelsens  alier- 

højeste  Tinder,  hvor  Fyrster  og  Kunstens  store  kappedes  om 
at  hylde  hende  for  hendes  dejlige  Sang;  men  hendes  Liv  er 
tillige  Fortællingen  om  et  fromt  og  ydmygt  Menneske,  saa  det 
intet  Under  var,  at  flere  tvivlede,  om  de  mest  skulde  beundre 
Kunstnerinden  eller  Mennesket  Jenny  Lind,  hvilket  foruden 
det  ovennævnte  Kunstnertilnavn  bragte  hende  Tilnavnet 
»Barmhjertighedens  Millionærprinsesse«. 

Den  6.  Oktober  1820  fødtes  Jenny  Lind  i  Stockholm  i  et 
sørgeligt  Hjem,  hvor  Faderen  og  Moderen  (fraskilt)  endnu 
ikke  var  gift. 

Tre  Aar  gammel  røber  Jenny  Lind  for  første  Gang  de 
sjældne  Gaver,  Gud  havde  udrustet  hende  med.  En  Dag,  da 
hun  tror  sig  ene  hjemme,  lister  hun  sig  hen  til  det  gamle 
Klaver,  hvor  hun  med  én  Finger  gengiver  nogle  Takter  af  en 
Fanfare,  som  hun  havde  hørt  ved  Vagtparaden.  Men  i  Stuen 
ved  Siden  af  sidder  ubemærket  den  gamle  Mormoder  med  det 
milde  kristelige  Sindelag.  Hun  hører  forbavset  disse  Barnets 
første  Toner  og  spaar  hende  en  Fremtid,  som  ogsaa  bliver  en 
Virkelighed.  Ni  Aar  gammel  gør  hun  det  første  Skridt  paa 
sin  Kunstnerbane.  En  Dag  har  hun  siddet  i  Portnerlejlighe- 
dens Vinduer  og  leget  med  sin  lille  Kat  og  sunget  for  den,  da 
hendes  Sang  er  blevet  hørt  og  hun  ved  en  Balletdanserindes 
Hjælp  føres  frem  for  Operaens  Sanglærer,  Grælius,  der  bliver 
rørt  til  Taarer  over  Barnets  dejlige  Sang  og  antager  sig 
hende. 

Fra  nu  af  tilhører  hun  Operaen,  hvor  hun  den  7.  Marts 
1838  —  »hendes  egentlige  Fødselsdag«  —  har  sit  Kunstner- 
gennembrud som  Agathe  i  »Jægerbruden«,  og  i  Løbet  af  faa 
Aar  er  hendes  Navn  paa  alles  Læber;  hendes  Dage  er  en 
endeløs  Række  af  Triumfer,  først  i  Hjemlandet,  derefter  i 
Udlandets  betydeligste  Kunstbyer  Berlin,  Wien,  Paris  og  Lon- 
don og  tilsidst  ogsaa  ovre  i  »den  nye  Verden«,  hvor  Amerikas 
kunstelskende  Publikum  paa  hendes  Milliontourné  lægger  sig 
for  hendes  Fødder. 

Naar  Jenny  Lind  dog  —  kun  25  Aar  gammel  og  paa  sin 

Berømmelses  Højdepunkt  —  beslutter  sig  til  at  sige  Scenen 
Farvel  og  nu  i  Koncertsalene  vinder  sig  nye  Triumfer  ved 
sine  svenske  Folkeviser  for  tilsidst  at  ende  som  den  udøde- 
lige Sangerinde  i  de  religiøse  Oratorier,  hænger  dette  sammen 
med  noget  af  det  dybeste  menneskelige  i  hende. 

Midt  i  al  Hyldestrusen  kunde  hun  længes  efter  et  Hjemliv 
i  Fred  og  Hygge.  Fra  sin  fyrstelige  Amerikatourné  skriver 
hun  en  Gang  hjem:  »Sild  og  Kartofler,  en  ren  Træstol  og  en 
do.  Træske  til  at  spise  Mælkevælling  med  kunde  gøre  mig  til 
Barn  igen,  og  faa  mig  til  at  danse  af  Glæde.« 

Hendes  Liv  var  præget  af  hendes  rige  Kærlighedsgerninger; 
her  tænker  jeg  ikke  paa  hendes  storstilede  Velgørenheds- 
dotationer,  men  mere  f.  Eks.  paa  Gadespilleren,  der,  betaget 
af  Sangen  fra  hendes  Vinduer,  sænker  sin  Violin  og  lytter,  og 
som  hun  saa  tager  ind  i  sine  Stuer  og  synger  ganske  alene  for 
en  god  Stund;  eller  da  hun  ved  Afrejsen  fra  et  Københavns- 
Ophold  afslaar  selv  de  mest  fristende  Tilbud  for  blot  at  synge 
én  Dag  til,  men  straks  derefter  udsætter  sin  Rejse  for  at  gaa 
hen  at  synge  for  en  fattig,  syg  Mand,  hvis  stakkels  Kone 
ængstelig  kommer  og  beder  hende  gøre  hendes  Mand  denne 
sidste,  store  Glæde.  Saa  forstaar  man,  at  Jenny  Lind  kan 
skrive:  »Næst  efter  vor  Frelsers  hellige  Forløsning  er  den 
rene  Kærlighed,  uden  egennyttige  Bihensigter,  den  rigeste 
Velsignelse,  som  Gud  har  givet  Menneskene.«  Har  Søren  Kier- 
kegaard ikke  sagt:  »I  Himlen  er  det  jo  saaledes,  at  ingen  Ger- 
ning kan  tækkes  dér,  uden  den  er  en  Kærlighedens  Gerning: 
oprigtig  i  Selvfornægtelse;«  eller  er  det  ikke  saadan,  at  »den, 
som  bliver  i  Kærligheden,  bliver  i  Gud,  og  Gud  i  ham?« 

Hendes  Sind  var  til  sin  inderste  Grund  religiøst.  21  Aar 
gammel  længes  hun  efter  »at  vaagne  i  et  bedre  Land  —  i  Fa- 
derens Skød,  som  jo  er  det  højeste  Maal.«  Og  senere  skriver 
hun:  »Det  er  en  Velsignelse  at  kunne  se  over  til  en  anden 
Strand  og  den  evige  Hvile.«  Sin  Sangstemme  saa  hun  paa 
som  en  Gave  fra  Gud,  som  Naade  ovenfra,  og  følte  det  derfor 
som  en  Pligt  at  forvalte  den,  saa  den  kunde  blive  til  Velsig- 

nelse  for  Mennesker.  At  tjene  sine  Penge  for  at  kunne  hjælpe 
sine  Medmennesker,  kalder  hun  for  den  største  Glæde,  hun 
kender  i  Livet.  »Hver  Morgen,  naar  jeg  staar  op,«  siger  hun 
en  Gang,  »føler  jeg,  at  min  Stemme  er  en  Gave  fra  Gud,  og  at 
det  maaske  er  den  sidste  Dag,  jeg  skal  bruge  den.  Ja,  jeg  syn- 
ger aldrig  uden  at  tænke,  at  det  maaske  er  min  allersidste 
Sang  —  og  beder  Gud  beskytte  mig.«  Da  en  Veninde  en  Gang 
undrende  spurgte  hende,  hvor  hun  dog  kunde  forlade  Scenen 
paa  sin  Kunstnerbanes  Hojdepunkt,  svarede  hun  alvorlig  og 
rolig:  »Jo,  for  den  fik  mig  til  at  tænke  mindre  paa  denne«  — 
og  saa  lagde  hun  Haanden  paa  sin  Bibel  —  »og  slet  ikke  paa 
Skønheden  derude,«  og  saa  pegede  hun  paa  Solnedgangen. 


VORT  INDRE  JEG. 

Af  Orison  Swett  Marden. 

Der  er  en  Kraft  inden  i  os,  som  —  om  den  blev  opdaget  og 
udnyttet  —  kunde  gøre  os  til  alt  det,  vi  nogensinde  har  drømt 
om  eller  tænkt  os  at  kunne  blive. 

Jeg  har  set  en  almindelig  stærk  Mand  i  hypnotiseret  Til- 
stand ligge  stift  udstrakt  mellem  to  Stolerygge,  saa  at  kun 
Hoved  og  Ankler  fandt  Støtte,  og  med  fem,  seks  svære  Mænd 
siddende  paa  sig. 

Fakta  af  den  Art  er  sjælelige  Fænomener;  thi  en  middel- 
stærk Mand  udstrakt  paa  den  Maade,  kan  ligesaa  lidt  bære 
fem-seks  Mand,  som  han  kan  flyve  uden  Maskine.  Man  vilde 
aldrig  faa  ham  til  at  tro,  at  han  kunde  gøre  det.  Men  under 
en  Hypnotisørs  kraftige  Paavirkning  overtales  han  til  at  tro, 
at  han  kan,  og  saa  gør  han  det  med  Lethed. 

Hvorfra  kom  nu  den  Kraft,  der  satte  Manden  i  Stand  til 
at  udføre  dette  Kunststykke?  Sikkert  ikke  fra  Hypnotisøren 
—  han  fremkaldte  den  simpelthen  hos  Manden;  den  kom  ikke 
udefra.  Nej  —  den  var  skjult  til  Stede  hos  Manden  selv. 

Saadanne  Eksperimenter  viser  os  Glimt  af  de  vældige 
Kræfter  i  vort  Indre,  som  vi  kender  saa  lidet  til,  og  som  — 
om  vi  forstod  at  bruge  dem  —  vilde  sætte  os  i  Stand  til  at  ud- 
rette Vidundere. 

Uden  rigtig  at  kunne  forklare  det  føler  vi  instinktmæssig, 
at  der  er  en  stor  Kraft  i  vort  Indre,  en  overmenneskelig  Kraft, 
der  leder  os,  en  underbevidst  Sjælskraft,  der  har  øverste  Ind- 
flydelse paa  vor  Skæbne  og  yder  os  Bistand  af  overmenneske- 
lig Art,  naar  vi  for  Alvor  kalder  paa  den  og  rækker  efter  den 
i  Fare  eller  Nød  eller  under  stærk  Anspændthed  i  Bon. 

Det  er  denne  Sjælskraft,  der  i  ét  Øjeblik  kan  gøre  en 
Krøbling  til  Kæmpe,  naar  Huset  brænder  eller  en  stor  Kata- 
strofe indtræder,  f.  Eks.  naar  et  Barn,  som  Moderen  elsker 
højere  end  sit  eget  Liv,  er  i  overhængende  Fare.  Man  har 
mange  Eksempler  paa,  at  yderst  svagelige  Personer,  som  man 
næppe  ventede  kunde  sidde  oprejst,  under  Ildebrand  eller 
anden  stor  Fare  har  udrettet,  hvad  under  almindelige  For- 
hold selv  stærke  Mænd  kun  med  Vanskelighed  kunde  gøre. 

Hvorfra  kom  denne  Kraft,  næsten  med  et  Øjebliks  Var- 
sel? Den  kom  fra  vort  indre  Jeg,  og  disse  Eksempler  afslører 
en  vidunderlig  Lov.  De  giver  Vished  for,  at  vi  alle  er  i  Be- 
siddelse af  mærkelige,  uudnyttede  Evner. 

Den  ny  Filosofi  søger  at  vise  Mennesker,  hvorledes  de  kan 
finde  og  udnytte  de  vidunderlige  Muligheder  i  deres  eget  indre 
Jeg,  som  de  hidtil  har  været  afskaarne  fra  at  benytte  eller 
kun  har  benyttet  i  stærkt  begrænset  Udstrækning. 

Der  er  en  Kraft  inden  i  os,  som  —  om  den  blev  opdraget 
og  udnyttet  —  kunde  gøre  os  til  alt  det,  vi  nogensinde  har 
drømt  om  eller  tænkt  os  at  kunne  blive. 

Kendte  vi  blot  den  vældige  Kraftkilde  i  Sjælens  Indre,  vilde 
det  ikke  overraske  os  at  se  en  Vagabond  forvandlet  til  en  Helt 
i  et  Ulykkens  og  Farens  Øjeblik.  Helten  var  der  hele  Tiden; 
Katastrofen  afslørede  simpelthen  dette. 

Det  er  fra  dette  indre  Jeg,  at  den  Kraft  udgaar,  som  ud- 
fører udødelige  Bedrifter.  Vi  er  os  bevidst,  at  der  er  noget  i 

os,  som  ikke  er  af  os,  noget,  som  aldrig  lider  af  Sygdom  eller 
Træthed  eller  farer  vild.  Hvad  der  er  i  os  af  Princip,  Sandhed 
og  Kærlighed,  bor  i  dette  indre  Jeg. 

Vi  er  os  alle  bevidst,  at  der  er  noget  inden  i  os,  som  er 
udødeligt,  evigt,  guddommeligt.  Vi  føler  alle  Nærværelsen  af 
denne  tavse  Budbringer,  der  ledsager  os  gennem  Livet,  søger 
at  advare,  raade,  beskytte  os,  hvor  vi  end  gaar,  eller  hvor  dybt 
vi  end  falder. 

Mange  føler  sig  ligesaa  sikre  paa  denne  moderlig  beskyt- 
tende Ledsagelse,  denne  Fredens  og  Barmhjertighedens  Bud- 
bærer, som  om  de  saa  ham  for  deres  Øjne. 

Der  er  noget  i  dette  vort  indre  Jeg,  som  siger  os,  at  vi  er  i 
Slægt  med  den  Kraft,  der  frembragte  alle  Ting,  og  at  vi  skal 
en  Gang,  et  Steds,  forenes  med  denne  Kraft. 

Mange  Mennesker  gaar  ud  af  dette  Bevidsthedsplan  med 
Billioner  af  fuldt  levedygtige  Celler  i  deres  Legeme  tilstræk- 
kelige til  fortsat  Liv,  om  dette  blot  kunde  fremkaldes  igen. 
Man  har  Eksempler  paa,  at  en  Slægtnings  eller  Læges  by- 
dende Kalden  har  vakt  Patienter  til  Bevidsthed  og  Liv  igen 
paa  et  Tidspunkt,  hvor  de  syntes  at  have  overskredet  Tærske- 
len til  det  Hinsides.  Men  som  Regel  er  Patientens  Overbevis- 
ning om,  at  han  maa  dø,  nok  til  at  lamme  og  nedbryde  Lege- 
mets Modstandskraft  mod  Sygdommen,  saa  at  denne  ingen 
Hindring  møder;  Døden  sejrer,  fordi  Troen  svigtede  —  fordi 
Patienten  havde  faaet  den  Overbevisning,  at  han  ikke  kunde 
komme  sig. 

Ligervis  er  der  Skarer  af  modløse  Sjæle  i  Nederlagets  store 
Armé  i  Dag,  som  næppe  har  Energi  nok  til  at  holde  sig  i  Live, 
men  som  dybt  inde  i  sig  bærer  paa  et  Fond  af  slumrende 
Kræfter,  der  blot  behøver  at  vækkes  for  at  sætte  dem  i  Stand 
til  at  udrette  Vidundere.  Mangen  Gang  vækkes  blot  en  Brøk- 
del af  disse  Kræfter;  men  det  kan  hænde,  at  de  pludselig  op- 
ildnes til  Virksomhed  ved  en  eller  anden  stor  Inspiration,  en 
Nød  eller  en  stor  Livskrise,  der  driver  Individet  til  Fortviv- 
lelse og  tvinger  dem  til  at  udnytte  Sjælens  sidste  Resourcer. 

Vi  overraskes  alle  en  eller  anden  Gang  i  vort  Liv  ved  at 
opdage,  at  et  mægtigt  Reservefond  af  Kraft  stilles  til  vor  Raa- 
dighed  et  Steds  fra  under  en  afgørende  Krise;  fra  hemmelig- 
hedsfulde Dybder  i  vor  Natur,  i  vort  indre  Jeg,  kommer  vid- 
underlige Kræfter,  naar  blot  Kaldet  er  højt  nok  og  stærkt  nok 
—  Kræfter,  som  vi  aldrig  før  havde  været  os  bevidst. 

Den  Tid  vil  komme,  da  vi  skal  blive  i  Stand  til  bevidst  og 
stadig  at  udnytte  hele  den  slumrende  Kraftmængde  i  vort 
indre  Jeg,  som  vi  nu  kun  glimtvis  opdager  i  Livets  skæbne- 
svangre Øjeblikke,  men  ellers  synes  afskaarne  fra. 

Een  stor  Vanskelighed  er,  at  vi  ikke  har  tilstrækkelig  Tro 
paa  vor  Underbevidstheds  umaadelige  Kraftreserve  og  ikke 
træffer  de  rette  Forholdsregler  til  at  vække  denne  slumrende 
Kraft  til  Virksomhed. 

Det  hænder  nu  og  da,  at  Folk,  som  køber  Farme  ude  paa 
Prærierne,  finder,  at  nogle  af  deres  Forgængere  har  gjort  For- 
søg paa  Brøndboring  og  ladet  sig  forlede  af  Uheld  hermed  til 
at  skille  sig  af  med  Ejendommen.  Men  den  mere  foretag- 
somme Køber  borer  dybere  og  støder  paa  rindende  Vand. 

Skarer  af  Mennesker  gaar  gennem  Livet  uden  nogensinde 
at  naa  dybt  nok  ned  i  deres  indre  Bevidsthed  til  at  støde  paa 
den  store,  stadig  rindende  Strøm  af  Kraft.  Derfor  bliver  deres 
Liv  saa  vantrevne,  tørre  og  ufrugtbare.  Men  om  vi  gaar  dybt 
nok  ned  i  vort  indre  Jeg,  skal  vi  ledes  til  de  levende  Vand- 
strømme, om  hvilke  det  hedder,  at  den,  som  drikker  deraf, 
skal  aldrig  tørste  igen,  aldrig  mangle  eller  begære  igen.  Vi  har 
alle  Øjeblikke,  hvor  vi  faar  et  Glimt  at  se  af  de  store  Mulig- 
heder i  os.  Det  kan  ske  gennem  Erfaringen  af  Tab  og  Adskil- 
lelse, at  der  ligesom  aabnes  en  Rift  i  Overfladen  af  vor  Natur, 
og  vi  ser  et  Glimt  af  en  Kraft,  vi  aldrig  før  tænkte  os  i  Be- 
siddelse af.  Det  kan  være  en  inspirerende  Bog  eller  en  op- 
muntrende Ven,  hvis  Ord  lader  os  se  noget  af  vore  Mulig- 
heder; men  hvad  det  end  var,  er  vi  aldrig  helt  de  samme  igen 
efter  at  vi  en  Gang  har  følt  denne  Bølge  af  Kraft  fra  selve  Tin- 
genes Udspring. 

Naar  Mennesket  føler  Sandhedens,  Retfærdighedens  mæg- 
tige Princip  pulsere  gennem  sig,  véd  han,  at  om  saa  den 
ganske  Verden  var  ham  imod,  vil  han  og  dette  Princip  være 
de  stærkeste. 

Dette  var  det,  som  gjorde  Lincoln  til  en  saadan  Magt  i 
Verden.  Det  var  ikke  blot,  hvad  der  var  i  hans  Hjerne;  det 
var  det  mægtige  Princip  bag  det  kødelige  Menneske;  det  var 
Sandheden  og  Retfærdigheden,  hvis  Værktøj  han  var,  der 
gjorde  ham  til  en  saadan  Magt.  Lincoln  var  sig  bevidst,  at 
der  var  noget  i  ham,  noget  bag  ham,  som  var  mere  end  men- 
neskeligt, en  Kraft  med  den  guddommelige  Autoritets  Stem- 
pel paa  sig,  og  han  vidste,  at  om  han  var  ulydig  mod  den, 
vilde  hans  Sjæl  øjeblikkelig  miste  sin  Kraft  og  sin  Fred.  Han 
følte  Sandhed  og  Retfærdighed  tale  gennem  sig  —  han  selv 
var  blot  et  Redskab. 

Har  Du  nogensinde  forstaaet,  at  Du  er  en  Del  af  den  uni- 
verselle Intelligens,  der  ligger  bag  alle  Ting,  den  Intelligens, 
der  udkastede  Mønstret  til  Rosen,  før  den  blev  til  Virkelighed, 
den  Intelligens,  der  former  hver  Blomst  og  Plante,  hvert  Træ 
og  Græsstraa,  og  at  dette  store  Hav  af  intelligent  Energi,  som 
fylder  Universet,  ogsaa  eksisterer  i  Dit  indre  Jeg,  og  at  Du 
kan  raade  over  dets  Kræfter? 

Den  ene  giver  denne  Intelligensvirksomhed  Udtryk  i  en 
Statue,  der  henrykker  Menneskeheden;  den  anden  i  et  arki- 
tektonisk Vidunder,  den  tredje  i  en  Jernbane,  den  fjerde  i 
Konstruktionen  af  en  Telefon  eller  Symaskine;  den  femte 
misbruger  den  til  Fremstilling  af  Hæsligheden,  der  besmitter 
og  demoraliserer  enhver  Beskuer. 

Om  Mennesket  blot  kom  i  Samklang  med  Guddommens 
Princip  i  sit  Indre,  det  Princip,  der  aldrig  dør,  er  sygt  eller 
synder,  kunde  han  naa  til  sin  højeste  Ydeevne  og  sit  højeste 
Maal  af  Salighed. 

De  færreste  Mennesker  forstaar  rigtig,  hvor  billig  og  op- 
højet en  god  og  lovmæssig  Ærgerrighed  i  Grunden  er.  Hvad 
er  det  for  en  evig  Higen  inden  i  os,  der  søger  at  drive  os 

fremad  og  opad?  Det  er  Guddommens  Røst  i  vort  indre  Jeg, 
som  bestandig  maner  os  til  at  gøre  vort  bedste  og  forbyder  os 
at  være  tilfreds  med  vort  næstbedste. 

Naar  vi  kommer  til  fuld  Forstaaelse  og  Udnyttelse  af 
denne  store,  tavse,  levende  Kraft,  som  er  i  Stand  til  at  til- 
fredsstille alle  Sjælens  Længsler,  al  dens  Higen,  skal  vi  ikke 
længere  hungre  eller  tørste;  thi  alt  godt  i  Universet  vil  være 
vort.  Intet  Liv  kan  kaldes  fattigt,  som  omsluttes  af  de  evige 
Arme  og  leves  i  selve  Overflodens  Fylde,  ved  Kraftens  og  Rig- 
dommens evige  Kilde. 


DE  TRE  STORE  TÆNKERE. 

Af  Dr.  phil.  Frederik  Poulsen. 
(Fra  Dagbladet  »København«.) 

II. 

PLATON 

Platon  var  i  399  f.  Kr.,  da  Sokrates  maatte  tømme  Gift- 
bægeret, kun  28  Aar  og  vaktes  ved  Mesterens  Død  til  Bevidst- 
hed om  sit  Kald:  at  tage  Sokrates'  Gerning  op  som  Bremse 
paa  sit  Folks  Samvittighed.  Baade  ved  Rang  og  Naturanlæg 
var  de  to  Mænd  vidt  forskellige.  Sokrates  var  Haandværker- 
sønnen  og  selv  i  sin  Ungdom  Haandværker,  Platon  den  fødte 
Aristokrat,  beslægtet  med  Athens  store  Statsmænd,  en  af  dem, 
Folket  trods  al  Demokratisme  saa  op  til  som  Nutidens  Eng- 
lænder til  den  fødte  Lord.  Platons  naturlige  Karriere  burde 
have  forløbet  med  Politik,  Jagt  og  Sportsliv  som  lige  betyd- 
ningsfulde Virkefelter.  Men  tidlige  Skuffelser  som  Politiker 
bragte  ham  til  at  hade  den  aktive  Politik. 

Langt  vigtigere  var  en  anden  Forskel  mellem  de  to  Stats- 
mænd. Sokrates  var  en  ganske  nøgtern  og  upolitisk  Natur. 
Naar  man  undrede  sig  over,  at  han  ikke  en  Gang  kendte 
Athens  nærmeste  Omegn,  svarede  han:  »Egne  og  Træer  lærer 
mig  intet,  men  derimod  Menneskene  i  Byen.«  Platon  derimod 

var  Digter  og  Naturdyrker,  aflokkede  sit  Sprog  nye,  vidunder- 
lige Toner,  rejste  og  studerede  fremmede  Egne  og  Natur- 
mærkværdigheder  og  søgte  i  sin  Forsken  efter  den  Enhed, 
der  holdt  Verden  sammen,  og  saa  at  leve  sig  ind  i  Naturens 
Sjæl. 

I  sin  Ungdom  havde  han  forsøgt  sig  som  Digter,  men  fandt 
nu  Digterkaldet  for  ringe,  da  Profeten  vaktes  i  ham.  Dog  bry- 
der hans  Digtergenius  stadig  igennem  i  hans  Skrifter,  i  Kær- 
lighedens Højsang,  i  Dialogen  Symposion,  i  Naturskildrin- 
gerne i  Faidros,  og  mest  rørende  i  det  Parti  af  »Staten«,  hvor 
han  af  moralske  Grunde  driver  Digterne  ud  af  sin  Idealstat, 
fordi  de  har  løjet  om  Gudernes  Færd,  men  man  føler  hans 
Hjærte  skælve  af  Sorg. 

Harmen  er  den  første  Følelse,  der  besjæler  ham,  og  i 
»Gorgias«  tilraaber  han  sit  Folk:  »I  tror,  at  I  har  tilintetgjort 
Sokrates  med  Eders  Domfældelse.  Men  jeg  siger  Eder:  det  er 
bedre  at  lide  end  at  gøre  Uret.  Eders  hele  Samfund  er  saa 
raaddent,  at  den  Retfærdige  maa  gaa  til  Grunde  i  det.« 

Men  derefter  følger  Læreaarenes  rolige  Tid,  hvor  Platon 
med  Benyttelse  af  Mesterens  Skikkelse  søgte  at  vise  Menne- 
skene Vejen  til  Godhed  og  Retfærdighed.  Indsigten  var  for 
Platon  som  for  Sokrates  noget  guddommeligt,  en  hellig  Op- 
levelse, men  han  forstod,  at  den  ikke  kunde  vindes  i  Torvets 
Folkevrimmel.  Platon  fører  Tænkningen  fra  det  offentlige 
Liv  ind  i  Studereværelset.  Dermed  gik  den  sokratiske  Frisk- 
hed og  Umiddelbarhed  tabt,  men  Undersøgelsen  vandt  i 
Dybde  og  Bredde.  Platon  isolerer  sig  dog  ikke  som  Descartes, 
men  samler  en  Elevskare  om  sig  i  sit  Akademi,  Forbilledet 
for  Eftertidens  Universiteter  og  lærde  Selskaber.  Han  be- 
høvede til  Inspiration  det  levende  Ord,  Drøftelsen  med  Ind- 
vendinger og  Modgrunde,  Forelæsningerne  blev  til  Samtaler, 
og  selv  i  sine  Skrifter  benytter  Platon  Dialogformen,  der 
kommer  den  levende  Drøftelse  nærmest  og  ikke  øver  Tvang 
mod  Sindene.  I  Dialogen  kommer  Kunstneren  Platon  tillige 
til  sin  Ret. 

Det  er  ogsaa  Digteren  i  ham,  der  har  drevet  ham  til  Yder- 
ligheder i  hans  Idélære.  Platon  gaar  her  ud  fra  det  alminde- 
lige Begreb,  vi  danner  os  om  enhver  Ting.  Der  gives  jo  f.  Eks. 
mangfoldige  Slags  Borde:  runde,  kantede,  firbenede,  en- 
benede, Skriveborde,  Spiseborde,  Toiletborde,  og  dog  sam- 
menfatter vi  dem  alle  i  et  Begreb:  Bordet,  Genstanden  der 
tjener  til  at  bære  andre  Ting  før  eller  under  Brugen  af  dem, 
og  som  har  de  og  de  Egenskaber.  Dette  Begreb  er  et  Produkt 
af  vor  Tankevirksomhed,  er  ligesom  udkrystalliseret  i  vor 
Bevidsthed.  De  rene  Begreber  er  vor  Erkendelses  Maal,  en 
Art  højere  Virkelighed,  vor  Bevidsthed  skaber  midt  i  Tinge- 
nes Mangfoldighed,  Skrøbeligheder  og  Afvigelser.  Det  er  disse 
Begreber,  udvundne  af  de  vekslende  Sanseiagttagelser,  Pla- 
ton kalder  Idéer,  og  han  giver  dem  alle,  Bordets  Idé,  Hestens 
Idé,  Menneskets  Idé  o.  s.  v.,  en  Art  højere  Tilværelse  rykker 
dem  bort  fra  de  timelige  og  forkrænkelige  Tilværelsesformer 
og  lader  dem  være  evige  Virkeligheder,  af  hvilke  Tingene  selv 
kun  er  forgængelige  Afspejlinger.  Disse  evige  Idéer  har  Men- 
neskesjælen oprindelig  skuet  i  fuld  Klarhed,  men  Livet  i  den 
syndige  materielle  Verden  har  ligesom  sløvet  den.  Kun  gen- 
nem videnskabelig  Søgen  kan  det  rene  Billede  vækkes  til  Live 
paany  og  den  Klarhed  naas,  der  ligger  ligesom  begravet  i 
Søvnighed  paa  Bunden  af  den  menneskelige  Bevidsthed. 

Denne  digteriske  Drøm  overlevede  ikke  Platon.  Men  den 
gjorde  sin  Nytte  ved  paany  at  indskærpe  Vigtigheden  af  den 
klare  Begrebsbestemmelse,  Definitionen,  den  sokratiske  Sø- 
gens Maal.  Kun  i  Matematiken  kommer  vi  Idélæren  nær.  I 
geometriske  Sætninger  formuleres  Sandheder,  der  ikke  kan 
vække  Modsigelse  og  ikke  er  Tilfældighederne  underkastede. 
Derfor  har  alle  store  Filosoffer  elsket  Matematiken,  Platon, 
der  levede  paa  en  Tid,  hvor  en  hel  Række  geometriske  Grund- 
sætninger blev  opdagede,  senere  Descartes,  der  ofrede  to  Aar 
paa  matematiske  Studier,  Spinoza  og  Kant,  der  alle  stræbte 
efter  at  naa  frem  til  en  Opfattelse  af  Virkelighedens  Verden, 
der  var  lige  saa  sikker,  som  at  Summen  af  enhver  Trekants 

Vinkler  er  lig  to  rette  Vinkler.  Men  Opgaven  er  uløselig.  Naar 
man  f.  Eks.  siger:  »Hunde  er  vagtsomme  og  tro,«  saa  er  en 
søvnig  og  troløs  Køter  tilstrækkelig  til  at  indskrænke  Sætnin- 
gens Gyldighed,  og  Hundens  Idé  er  paa  ingen  Maade  ens- 
betydende med  Vagtsomhedens  eller  Troskabens  Idéer. 

Øverst  blandt  Idéerne  sætter  Platon  det  Godes  Idé,  der  for 
ham  er  lig  Gud.  Ogsaa  Descartes  drømte  om  en  Verdenssjæl, 
der  i  Modsætning  til  den  søgende  og  ofte  vildfarende  menne- 
skelige uden  Anstrengelse  var  i  Besiddelse  af  Sandheden  og 
Godheden.  Begge  de  store  Tænkere  krævede  som  Komplement 
til  vor  Tænknings  Ufuldkommenhed  en  Aand,  der  var  fuld- 
kommen i  Tænken  og  Handling.  Ingen  af  dem  tvivlede  om 
Uangribeligheden  i  denne  Slutning  til  Guds  Eksistens,  hvis 
Usikkerhed  forst  Kant  har  eftervist. 

Med  Platons  Idélære  er  hans  Samfundslære  nær  forbundet. 
Ligesom  Fornuften,  ved  hvis  Hjælp  Idéerne  findes,  skal 
herske  i  den  enkelte,  saaledes  ogsaa  i  Staten,  der  er  ligesom 
et  Menneskevæsen  i  forstørret  Maalestok,  med  lave  Drifter  og 
høj  Tænkning  indenfor  sin  Ramme.  Han  gaar  ud  fra  det 
spidsborgerlige  Ideal,  at  enhver  skal  søge  at  fremme  sit  eget, 
men  uddyber  det:  den  enkelte  skal  blive  sig  bevidst,  hvad  der 
fremmer  hans  eget,  hvor  vidt  hans  Evne  rækker,  og  hvor 
hans  Begrænsning  ligger.  Den  største  Synd  er  Polygramosyne, 
den  Indbildning,  at  man  forstaar  sig  paa  alt  og  duer  til  alt, 
som  navnlig  er  udbredt  i  demokratiske  Samfund.  Den  øde- 
lægger baade  Individ  og  Samfund.  Der  maa  være  en  Arbej- 
dets Deling  i  Samfundet  som  i  Individet,  og  den  naas  kun  ved 
Indsigt  i,  hvad  den  enkelte  formaar.  Her  skal  Fornuften  vej- 
lede til  Klarhed  og  harmonisk  Udfoldelse  af  Naturanlægene, 
og  derfor  maa  Filosofferne  være  Statens  Herskere,  der  leder 
de  enkelte  til  at  søge  deres  eget,  d.  v.  s.  til  fuld  Udnyttelse  af 
Evnerne.  Det  var  at  overføre  paa  Staten,  hvad  han  allerede 
havde  realiseret  i  sit  Akademi,  hvor  intet  andet  Fortrin  end 
den  klare  Tanke  gjaldt.  I  Virkelighedens  Verden  kom  dog 
denne  »Professorstat«  tilkort,  allerede  i  de  Forsøg,  Platon  selv 

gjorde  paa  Sicilien.  Men  i  den  katolske  Kirke  lever  dog  endnu 
et  Statssamfund,  der  er  som  en  Afglans  af  Platons  Stat,  med 
de  klogeste  og  indsigtsfuldeste  som  Herskere  og  Vejledere. 
Kun  har  religiøs  Ensidighed  forplumret  den  oprindelige 
Tanke. 

Platon  ligner  Faust,  om  hvem  det  i  den  gamle  Faustbog 
hedder:  »Han  tog  Ørnevinger  for  at  maale  Himlens  Højder  og 
Afgrundens  Dybder.«  Fra  Driftslivets  blinde  Tilskyndelser  til 
Tankens  straalende  Højder  strækker  hans  Forsken  sig,  og  i 
sin  Manddoms  Tid  realiserede  han  som  ingen  før  eller  siden 
Harmonien  mellem  Tro  og  Viden,  de  to  Magter,  der  hyppigst 
ligger  i  uforsonlig  Strid,  i  Samfundet  som  i  Menneskehj ærtet. 

Derfor  blev  Platon  Mesteren,  alle  kan  se  op  til.  De  fred- 
løse eller  gudløse  har  han  vist  Vejen  til  Gud.  De  enfoldigt 
troende,  der  vil  slaa  sig  til  Ro  med  letvunden  Fromhed  og 
Overbevisningssikkerhed,  har  han  truende  forkyndt,  at  der 
kun  gives  en  Vej  til  at  fatte  Guds  Storhed,  den  søgende 
Tankes. 


SKABNINGENS  MANGFOLDIGHED. 

»Der  er  ikke  to  Mennesker,  der  er  ens«,  siger  man,  det  er 
uden  Tvivl  rigtigt,  og  man  kan  deraf  slutte,  at  denne  Mang- 
foldighed i  Naturen,  der  ikke  indskrænker  sig  til  Mennesket 
alene,  men  omfatter  alle  Væsensarter,  befordrer  det  evige 
Fremskridt. 

Man  har  Lov  til  at  tro,  at  alle  organiserede  Væsner  har 
hver  sin  mere  eller  mindre  fuldkomne  Verdensopfattelse,  men 
det  er  klart,  at  der  maa  være  en  overordentlig  stor  Forskel 
mellem  f.  Eks.  en  Dybhavsfisks  og  en  Hunds,  en  Ørns  og  et 
blindfødt  Menneskes,  en  højtstaaende  Videnskabsmands  og 
en  Siriusbeboers,  thi  hver  for  sig  betragter  disse  Typer  Verden 
om  sig  under  den  dem  givne  Synsvinkel.  De  danner  sig  andre 
Forestillinger  end  Du  og  jeg,  fattigere  eller  rigere  Symboler 
paa  Sandheden,  men  hver  af  disse  Symbolkredse  ville,  der- 

som  Betingelserne  var  lige,  være  i  Stand  til  at  naa  en  rigtig 
Genfremstilling  af  de  faktiske  Verdensforhold.  Men  paa  hvil- 
ket Grundlag  er  det  organiserede  Væsen  i  Stand  til  at  til- 
egne sig  en  fuldkommen,  en  udtømmende  Verdensopfattelse? 
Paa  hvilket  langt  ud  i  Fremtiden  liggende  Tidspunkt  vil  det 
fuldkomne  Menneske  vide  alt?  Aldrig.  Thi  om  end  den  Tid 
maatte  komme,  »da  den  Taage  er  forsvundet,  som  dækker 
Øjet  her  paa  denne  Jord«,  og  da  hvert  Hvorfor,  Du  og  jeg 
har  grundet  paa  i  denne  Tilværelse,  bliver  besvaret,  saa  vil 
der  dog  paa  samme  Tid  eksistere  andre,  højere  Væsner,  hvis 
Verdensopfattelse  forholder  sig  til  vor,  som  den  store  Viden- 
skabsmands til  Dybhavsfiskens.  Skønt  alle  organiserede  Væs- 
ner daglig  støder  paa  Magter,  der  behersker  dem,  som  i  For- 
hold til  dem  synes  vældige,  og  som  de  altsaa  maa  bekende 
staar  paa  et  langt  højere  Standpunkt  end  de,  saa  berøver 
denne  Indrømmelse  af  deres  Lidenhed  dem  dog  ikke  noget  af 
deres  Skønhedsnydelse,  Livsfryd,  Naturglæde.  Man  behøver 
ikke  at  iagttage  Himlens  Fugle  eller  Søens  Fisk  eller  Skovens 
Dyr  ret  længe  for  at  konstatere,  at  de  i  Ordets  fuldeste  Betyd- 
ning lever  i  deres  Element. 

Men  Mennesket,  der  af  Gud  er  sat  til  at  være  Skabningens 
Herre,  har  stedse  det  Fortrin  fremfor  alle  de  det  undergivne 
Væsner,  at  det  er  givet  Evnen  til  at  kunne  hæve  sig  op  til 
stadig  højere  Planer  —  uden  Begrænsning.  »Gaa  til  Myren  og 
bliv  vis!«  thi  det  er  en  Kendsgerning,  at  af  de  mange,  smaa 
Led  i  Skabningens  rige  Mangfoldighed  lærer  Menneskene  Be- 
tingelser for  evigt  Fremskridt  at  kende.  En  eller  anden  kunde 
spørge,  hvorfor  de  organiserede  Væsner  er  skabt  netop  som 
de  er,  hvorfor  Arterne  har  udviklet  sig  netop  som  de  har,  thi 
Embryologen  og  Zoologen  påaviser  jo  et  vist  Konstruktions - 
fællesskab  Arterne  imellem,  og  Svaret  kunde  da  lyde,  at  saa- 
som  der,  trods  Arternes  Lighed,  dog  er  manifesteret  en  saa 
overvældende  Mangfoldighed,  fra  Elefanten  til  Zebraen,  fra 
Hanen  til  Ørnen,  fra  Negeren  til  Japaneren,  fra  den  hvide, 
højt  kultiverede  Mand  til  et  ophøjet,  herliggjort,  fuldkomment 

Væsen  som  f.  Eks.  Mikael,  Menneskehedens  Fader,  ligger  det 
nær  at  antage,  at  andre  Verdener,  andre  Himmelegne,  der 
ligger  langt  udenfor  vor  Rækkevidde,  kan  fremvise  endnu 
flere  og  ganske  andre  Former  for  Liv,  manifesteret  i  Over- 
ensstemmelse med  Forholdene  paa  hine  fjerne  Kloder,  at  med 
andre  Ord  den  guddommelige  Fornyelse  og  Udvikling  af  det 
latente  Liv  gaar  hele  Periferien  rundt  og  giver  sig  Udslag  i 
en  Skabelse,  der  er  evig  ikke  blot  i  Varighed,  men  ogsaa  i 
sin  Mangfoldighed. 


ARBEJDE. 

En  Korrespondent  spørger,  hvad  der  er  at  gøre.  Svaret  er: 
arbejd! 

Der  er  ingen  ædlere  eller  nødvendigere  Form  for  menne- 
skelig Aktivitet  end  den  at  sørge  for  Føde,  Klæder,  Ly  og  Be- 
fordring for  Samfundet. 

Som  Carlyle  siger:  »Frembring!  I  Guds  Navn,  frembring!« 
Det  Menneske,  der  er  vis  paa,  at  han  udfører  Universets  Vilje, 
hjælpende  nogle,  saarende  ingen,  er  den  sande  Forretnings- 
mand, den  eneste,  der  er  helt  sikker  paa,  at  han  ikke  gør 
Ulykker. 

Skribenten,  Digteren,  Kunstneren,  Prædikanten,  Reforma- 
toren, Politikeren  —  de  véd  det  ikke.  Det  kan  falde  ud  saa- 
dan,  at  det  gør  mere  Skade  end  Gavn.  De  kan  simpelthen 
være  i  Vejen.  Men  den,  der  dyrker  Kartofler  eller  Hvede,  ma- 
ler Korn,  bager  Brød,  syr  Frakker,  bringer  Varer  til  Folket, 
han  alene  er  uden  al  Tvivl  gavnlig.  Arbejd!  Frembring! 

Gud  arbejder.  Han  avler  Bier,  frembringer  Græs  til  Kvæ- 
get, fører  Regnen  til  hentørrede  Marker,  sætter  Rødme  paa 
Æblerne  og  de  Unges  Kinder,  skaber  Liv  overalt. 

Gaa  Du  hen  og  gør  ligesaa! 

Det  eneste  fornuftige  Raad  til  unge  Mænd  er:  »Frembring 
noget,  for  hvilket  Verden  er  villig  til  at  betale  Dig  Penge. 

Tag  intet,  Du  ikke  har  tjent.  Spar  af  Dit  Overskud  en  Sum 
til  Dig  selv,  naar  Du  ikke  kan  arbejde  mere.  Vær  uforsagt.« 
Alt  andet  er  Forfængelighed. 


DØDSFALD. 

Karen  Stens  døde  den  6.  August  i  sin  Datters,  Mrs.  Jos. 
Christophersens  Hjem  i  Richmond  efter  flere  Aars  Sygdom. 
Hun  blev  født  den  27.  Oktober  1839  i  Danmark.  Hun  sluttede 
sig  til  de  Sidste  Dages  Helliges  Samfund  i  1892  i  Randers,  og 
med  sin  Mand  og  Familje  kom  hun  til  Utah  i  1898.  Hun  har 
været  Enke  i  12  Aar.  Begravelsen  fandt  Sted  den  8.  August  fra 
Richmond  So.  Ward  Forsamlingshus.  Biskop  J.  L.  McCarry 
præsiderede,  og  smuk  Sang  udførtes  af  Koret,  ligesom  Miss 
Mary  Barnett  sang  en  Solo.  Ældste  S.  C.  Nielsen  aabnede  med 
Bøn,  og  følgende  Brødre  talte  ved  Baaren  om  Afdødes  Tro- 
fasthed, opofrende  og  taalmodige  Karakter  og  eksemplariske 
Liv:  H.  M.  Egan,  Richmond,  John  J.  Plowman,  Smithfield, 
James  John,  Logan,  N.  P.  Nielsen,  Logan,  J.  C.  Christopher- 
sen, Smithfield,  og  Biskop  McCarry.  Efter  at  Koret  havde 
sunget:  »I  need  Thee  every  hour«  og  Slutningsbøn  af  Ældste 
Munson  fra  Logan,  blev  Liget  fort  til  Kirkegaarden,  hvor  Gra- 
ven blev  indviet  af  Ældste  Vick  fra  Logan. 

Fra  »Bikuben«. 


Giv  mig  en  Blomst,  mens  jeg  lever,  og  Øjet  kan  frydes  derved! 
Mit  Øje  ej  skuer  de  Blomster,  Du  lægger  paa  Kisten  ned. 

